2023 1 20
LT
Europos Sąjungos oficialusis leidinys
C 20/9
III SKYRIUS.
SUSTIPRINTAS REAGAVIMAS
Valstybių narių lygmens veiksmai 25) Valstybių narių prašoma: a) kai aktualu, toliau koordinuoti savo reagavimą ir stebėti, kaip vyksta bendras tarpsektorinis reagavimas į ypatingos svarbos infrastruktūros teikiamų esminių paslaugų didelius sutrikimus.
Tai būtų galima daryti: pagal būsimą Koordinuojamo reagavimo į didelę tarpvalstybinę reikšmę turinčios ypatingos svarbos infrastruktūros sutrikimus planą; tarpvalstybinės reikšmės turinčios ypatingos svarbos infrastruktūros atveju naudojantis esamomis integruoto politinio atsako į krizes (IPCR) priemonėmis, skirtomis politinio atsako koordinavimui; pagal Didelio masto kibernetinio saugumo incidentų ir krizių planą pagal Komisijos rekomendaciją (ES) 2017/1584 (11); EU-CyCLONe, hibridinių grėsmių ir kampanijų atveju pagal koordinuotam ES atsakui į hibridines kampanijas skirtą priemonę ir ES hibridinių priemonių rinkinį ir dezinformacijos atveju Greitojo perspėjimo sistemoje; b) aktyviau keistis operatyvinio lygmens informacija su RNKC pagal SCSM, kad būtų sustiprintas ankstyvasis perspėjimas ir koordinuojamas jų reagavimas pagal SCSM didelės tarpvalstybinės reikšmės turinčios ypatingos svarbos infrastruktūros sutrikimų atveju, taip prireikus užtikrinant spartesnį Sąjungos tarpininkaujamą reagavimą; c) kai aktualu, didinti savo pasirengimą esamomis priemonėmis arba priemonėmis, kurios turi būti parengtos, reaguoti į tokius didelius a punkte nurodytus sutrikimus; d) bendradarbiauti toliau plėtojant atitinkamus Europos civilinės saugos rezervo ir „rescEU“ reagavimo pajėgumus; e) skatinti ypatingos svarbos infrastruktūros objektų operatorius ir atitinkamas nacionalines institucijas stiprinti savo pajėgumus, kad galėtų greitai atkurti pagrindinį tų ypatingos svarbos infrastruktūros operatorių teikiamų esminių paslaugų veikimą; f) skatinti ypatingos svarbos infrastruktūros objektų operatorius atstatant savo ypatingos svarbos infrastruktūros objektus užtikrinti kuo didesnį jų atsparumą (atsižvelgiant į priemonių proporcingumą rizikos vertinimo ir sąnaudų atžvilgiu) visų rūšių didelei rizikai, kuri gali jiems kilti, įskaitant nepalankaus klimato scenarijus.
26) Valstybių narių prašoma, kai įmanoma, paspartinti parengiamąjį darbą, pavestą pagal sustiprintą kibernetinio saugumo teisinę sistemą, siekiant stiprinti nacionalinių CSIRT pajėgumus, atsižvelgiant į naujas CSIRT užduotis ir padidėjusį subjektų iš naujų sektorių skaičių, laiku peržiūrint ir atnaujinant jų kibernetinio saugumo strategijas ir kuo greičiau priimant nacionalinius reagavimo į kibernetinio saugumo incidentus ir krizes planus, jeigu jie dar nepriimti.
27) Valstybių narių prašoma nacionaliniu lygmeniu apsvarstyti, kokios priemonės yra tinkamiausios siekiant užtikrinti, kad atitinkami suinteresuotieji subjektai žinotų apie poreikį didinti ypatingos svarbos infrastruktūros atsparumą bendradarbiaujant su patikimais pardavėjais ir partneriais.
Svarbu investuoti į papildomus pajėgumus, ypač tuose sektoriuose, kuriuose dabartinės infrastruktūros gyvavimo laikotarpis jau baigiasi (pavyzdžiui, povandeninių ryšių kabelių infrastruktūra), kad būtų galima užtikrinti esminių paslaugų teikimo tęstinumą sutrikimų atveju ir sumažinti nepageidaujamą priklausomybę.
28) Valstybės narės raginamos skirti dėmesio iniciatyviai strateginei nacionalinio lygmens komunikacijai kovos su hibridinėmis grėsmėmis ir kampanijomis kontekste, taip pat atsižvelgiant į galimybę, kad priešiškos jėgos gali siekti vykdyti užsienio manipuliavimą informacija ir kišimąsi formuodamos su incidentais, nukreiptais prieš ypatingos svarbos infrastruktūros objektus, susijusius naratyvus.
Sąjungos lygmens veiksmai
29) Komisijos prašoma glaudžiai bendradarbiauti su valstybėmis narėmis, toliau plėtoti atitinkamas įstaigas, priemones ir reagavimo pajėgumus, siekiant sustiprinti operatyvinį pasirengimą šalinti atitinkamų esminių paslaugų, kurias teikia ypatingos svarbos infrastruktūros objektai, sutrikimų tiesioginį ir netiesioginį poveikį, visų pirma pasitelkti ekspertus ir turimus išteklius iš Europos civilinės saugos rezervo ir „rescEU“ pagal SCSM arba būsimas greitojo reagavimo į hibridines grėsmes grupes.
(11) 2017 m. rugsėjo 13 d.
Komisijos rekomendacija (ES) 2017/1584 dėl koordinuoto atsako į didelio masto kibernetinio saugumo incidentus ir krizes (OL L 239, 2017 9 19, p. 36).